‘Jy beter mooi praat’ sê aanvallers toe sakeman se vrou belChris en Berna Verster saam met hul kleindogter, Nia. Foto: Verskaf. “Ek kan nie nou praat nie, ek het ŉ probleem.” Dít is al woorde wat Chris Verster (52), ŉ sakeman en deeltydse boer van Groblersdal in Limpopo, Maandag vir sy vrou kon sê terwyl hy twee uur lank in Pretoria gemartel en beroof is nadat hy gekaap is. Sy bekommerde vrou, Berna, het daarna glo vergeefs probeer om die opsporingsmaatskappy Tracker sover te kry om op haar man se hulpkrete te reageer. Verster het Woensdag aan Maroela Media gesê hy was in die noorde van die stad toe die nagmerrie omstreeks 13:00 begin het. “Ek was in my bakkie op pad na ŉ sakeonderneming in Rosslyn en het op die N4-snelweg die Rosslyn-afrit geneem,” het Verster gesê. “By die stopstraat moes ek stilhou om vir ŉ voertuig wat my van regs af genader het, toe te gee. Toe ek wou wegtrek, het vier mans voor my gestaan. Toe ek regs kyk, kyk ek teen die loop van ŉ pistool vas. Daar was ook ŉ man aan die linkerkant van my bakkie.” Verster het besef hy is in die moeilikheid en het sy samewerking gegee en vir die Here gebid om hom te help. “Die mans het Sotho gepraat. Ek het hulle in Sotho aangespreek en vir hulle gesê hulle moet vat wat hulle wil.” ŉ Man het Verster uit die bakkie gepluk, sy regterarm gegryp en sy bankkaart, beursie, selfoon en bril gevat. Die man het hom terug in die bakkie geboender sodat hy teen die sitplek vasgepen is. Die groep het met Verster in die bakkie sowat ŉ kilometer verder na ŉ afgeleë beboste gebied in die Rosslyn-omgewing gery. Daar het hulle hom uit sy bakkie geruk en sy hande agter sy rug en sy voete met draad vasgemaak. Die groep het Verster herhaaldelik in die gesig geslaan terwyl hulle aangedring het dat hy sy bankkaart se pinkode vir hulle gee. “Ek was geskok en deurmekaar en kon nie dadelik die pinkode onthou nie. My vrou hanteer ook gewoonlik die banksake. Ek het net vir die Here gebid om my te help om die nommer te laat onthou, waarna ek dit uiteindelik vir hulle kon gee.” Vier mans het by Verster gebly terwyl twee in die bakkie weg is. Omdat Verster baie op die pad is, het hy ŉ ooreenkoms met sy vrou om haar altyd te bel sodra hy by sy bestemming opdaag. “My vrou het omstreeks 14:00 gebel omdat ek haar nie gebel het toe ek in Rosslyn aangekom het nie. Een van die mans het die foon teen my oor gehou met die opdrag ‘you better speak nicely’. Ek het net vir Berna gesê: ‘Ek kan nie nou praat nie, ek het ŉ probleem’, toe gryp hulle my aan my hare en ruk my kop so hard dat my nek kraakgeluide gemaak het.” Verster het gesê hy is toe eers erg aangerand en onder meer geklap, met ŉ klip teen sy kop geslaan en op sy bors en maag geskop. “Ek het gedink dit is verby. Ek het vir die Here gebid en vir Hom gesê hy moet my sondes vergewe.” Intussen het Berna onraad gemerk en die opsporingsmaatskappy Tracker gebel. ŉ Operateur het glo aan haar gesê dat hulle nie mag reageer alvorens ŉ vermistepersone-saak by die polisie aanhangig gemaak is nie, omdat sommige kliënte hul sisteem misbruik en hul eggenote dan by ŉ kuierplek of ŉ “skelmpie” se bed betrap word. Berna was by een van hul sakeondernemings en het nie vervoer gehad nie. Sy het die polisie gebel, maar hulle het glo verkeerdelik vir haar gesê dat ŉ vermistepersone-saak eers oor 24 uur aangemeld mag word. Sy het glo vier keer vir Tracker gebel en tevergeefs probeer pleit om hulp. Verster het gesê sy aanvallers het hom omstreeks 15:00, toe die twee wat gery het, teruggekeer het, beveel om af te kyk, waarna hulle sy arms losgemaak en sy bakkie se sleutel vir hom teruggegee het. “Ek het gedink hulle gaan my nou skiet. Ek het afgekyk. Dit het soos ŉ ewigheid gevoel. Ek het uiteindelik gewaag om te loer of ek hulle sien, maar toe ek kyk, was hulle weg.” Hy het verduidelik dat sy hande geswel en dood was soos wat die draad sy bloedtoevoer afgesny en in sy vleis ingesny het. “Ek het omtrent 15 minute lank gespook om my voete los te kry, want my hande kon nie saamwerk nie. Ek is daarna na my bakkie en het dadelik na ŉ sakekennis in die omgewing gery om hulp te ontbied.” Daar is Berna dadelik gebel om te sê dat Verster gekaap is en van R850, sy horlosie, beursie, bankkaart, bril, selfoon en GPS beroof is. Berna het dadelik die bankkaart gestop, maar die verdagtes het toe reeds R9 400 se goedere by ŉ winkel in Marabastad in die middestad aangekoop. Verster is daarna na die Unitas-hospitaal geneem vir mediese behandeling en is dieselfde dag ontslaan. Die voorval is by die Pretoria-Noord-polisiestasie aangemeld en hulle is besig met die ondersoek. Die Verster-gesin is glad nie tevrede met die diens wat hulle van Tracker gekry het nie en is van mening dat sy twee uur lange nagmerrie verkort kon word, en dat ses verdagtes moontlik aangekeer kon word, sou die maatskappy op hul pleidooie reageer het. Nandi Canning, Tracker se woordvoerder, het by navraag aan Maroela Media gesê die maatskappy is bewus van die voorval en beskou dit in ’n baie ernstige lig. “Tracker betuig sy innige meegevoel met die Verster-familie en vra onvoorwaardelik om verskoning vir wat Maandagmiddag plaasgevind het,” het Canning gesê. Canning het verduidelik in normale omstandighede en “om goeie redes”, is Tracker se beleid om slegs ŉ opsporingseenheid van ŉ gesteelde of gekaapte voertuig te aktiveer mits daar ŉ mate van sekerheid is dat ŉ misdaad plaasgevind het. “Dit word gedoen om ons kliënte te beskerm wat hulle moontlik in ŉ ongemaklike situasie mag bevind as Tracker-personeel en die polisie, met wie ons ŉ formele samewerking het, opdaag en verwag om deur gewapende misdadigers gekonfronteer te word. Dit is Tracker se plig om te verseker dat geen skade berokken gaan word as hulle op ŉ moontlike kaping of diefstaltoneel reageer nie. In wese, en om goeie redes, moet Tracker so seker moontlik wees dat hulle op ŉ outentieke noodgeval reageer.” Sy het gesê in Verster se geval was dit nie dadelik duidelik of Verster wel gekaap is nie. “Me. Verster kon slegs bevestig dat haar man oor die telefoon gesê het dat hy ŉ probleem het. Die betrokke operateur het dus gevoel dit regverdig nie die aktivering van die opsporingseenheid nie. Dit is egter operateurs se plig om dit, in gevalle waar daar geringe onsekerheid is, dadelik na ŉ senior beampte te verwys. Ons senior beamptes het jare lange ondervinding en die besluit lê dan by hulle of daar dadelik opgetree gaan word. Ongelukkig het die betrokke operateur nie die saak versnel en verwys nie.” Canning het gesê Tracker gaan ŉ deeglike ondersoek na die voorval van stapel stuur en dissiplinêre optrede sal volg. Die maatskappy het onderneem om vir Verster traumaberading te reël. Tracker se bedryfsdirekteur en senior beamptes sal ook na verwagting Donderdag die gesin besoek om die saak te bespreek en persoonlik om verskoning te vra.